En 50-årig mand fra Aalborg er fredag ved Retten i Aalborg blevet idømt tre år og seks måneders ubetinget fængsel. Manden er dømt for at have opbevaret 450 gram kokain samt en pistol med ammunition og en polsk riffel. Riffel i guitartaske Politiet kom på sporet af den 50-årige mand i juni, efter de fik et tip om, at manden gemte våben i sit kælderrum. Det resulterede i en ransagning af mandens lejlighed og kælderrum i Aalborg. I kælderrummet fandt politiet blandt andet en guitartaske, hvor spidsen af en riffel stak op. Men kælderrummet var ikke det eneste sted, der bød på ulovlige overraskelser. I lejligheden havde den 50-årige næsten et halvt kilo kokain liggende. En anden mands våben Tippet om de gemte våben trækker tråde til en lignende sag. Den 22. september i år blev en 49-årig mand nemlig idømt samme straf. Han fik tre år og seks måneders fængsel for våbenbesiddelse. Det viser sig nu at være de samme våben, som den 50-årige mand fra Aalborg havde gemt i en guitartaske i sit kælderrum. Ifølge anklager ved Nordjyllands Politi, Thomas Klingenberg, mente den 50-årige ikke, at hverken våbene eller kokainen tilhørte ham, selvom de befandt sig på hans ejendom. Manden forklarede, at det hovedsageligt var den dømte 49-årige, der havde adgang til kælderrummet, og at han derfor ikke vidste, at våbene var gemt hos ham. Det til trods for, at den 50-årige af flere omgange havde befundet sig i kælderrummet i forbindelse med, at han skulle ordne vasketøj. Han påstod dog, at han ikke havde bemærket guitartasken, hvor våbene stak ud fra. Kokain til en bekendt Til gengæld gjorde manden sig en anden opdagelse, da han var nede med sit vasketøj. Efter at have flyttet rundt på nogle kasser, så han, at der lå en pose med kokain, som han valgte at tage med op i lejligheden. Efterfølgende ringede en bekendt til manden, som sagde, at han ville hente kokainen. Da det så bankede på døren fredag eftermiddag 18. juni, formodede den 50-årige, at det var den bekendte, der ville hente kokainen. Det viste sig i stedet at være politiet. Manden blev efterfølgende fremstillet i grundlovsforhør, hvor han nægtede sig skyldig i begge forhold. Efter knap fire måneders varetægtsfængsling erkendte han sig så fredag ved Retten i Aalborg skyldig i besiddelse af kokainen, men mente fortsat, at han ikke vidste, der lå våben i kælderrummet, som en anden person havde benyttet. Anklager Thomas Klingenberg fra Nordjyllands Politi oplyser, at den 50-årige nu overvejer, om han vil anke dommen.

Opsummering:
Politiet fandt både pistol, riffel og kokain i en mands kælderrum og lejlighed i Aalborg.